
Fatima tabata gusta diadomingo atardi. Despues di cuminda di merdia, Madu tabatin custumber 
di lesa corant. E tabata lesa riba su stoel faborito. Y Padu pushi pushi scondi tabata bay tira un 
cabes. 








E ora ey Fatima tabata cana lihe lihe cu su buki den man, drenta e mondi cera yen di bida cerca di 
su cas. E criaturanan di mondi lo ta drumi. Pues, e lo ta su so, lora den e brasanan keto di e 


palonan. 





Fatima tabatin custumber di 
sinta den e sombra di e palo 
di Arjuna y fiha bista riba e 
Mundo Ariba, tur na blachi 
berde. Madu a avise'e pa no 
subi bay ariba. Abou ta safe. 
Fatima no tabata tin niun 
idea kico tur tabata tin den e 
Mundo Ariba spantoso ey. 


Pero e dia ey, Fatima a haya 


un sorpresa. Ora el a bira un 
blachi den su buki, Fatima a 

sinti un cos cay riba su cabes 
cu un DUKS! 


"Au!", el a grita, fregando su 
cabes cu ta haci dolor. A bin 
resulta cu tabata un buki 
chikito, apenas e grandura di 
un bonchi. 





Fatima a wak ariba y el a 
mira un bestia yen di lana ta 
purba sconde tras di un 
rama. 


"Con bay? E buki aki ta di 
bo?", el a puntra, mientras el 
a keda loer e Mundo Ariba. 
Pero e no a haya niun 
contesta. 





E buki tamaño di un bonchi 
tabata di Gopa, un raton cu 
tabata biba den e Mundo 
Ariba. 


Gopa su cas chikito, traha di 


blachi di mata seco suave, 
tabata keda den e palo di 
Arjuna. E raton a yega di wak 
Fatima hopi biaha caba ta 
lesa su buki y e tabata gusta 
e striknan geel den Fatima 
su cabey. 





Pero Gopa su mama a alert'e 
di tur e terornan cu tin den e 
Mundo Abou. 


Tur e bestianan tabata tin 


miedo di Fatima y otro 
sernan humano. P'esey nan 
a haci nan best pa keda 
invisibel pa e Mundo Abou. 





E diadomingo ey, Gopa 
tabata lesa y zoya riba su 
hamaca traha di blachi 
berde. Net el a bay pa lesa e 
ultimo pagina, ora cu un 
biento duro a ranca e buki 
for di su patanan yen di lana 
suave. El a cay! E buki a bons 
riba e takinan di mata, bula 


bay. E buki a cay riba Fatima 
su cabes cu un DUKS! 


Gopa su rabo a cuminsa 
tembla y su horeanan a trek. 
E mundonan Ariba y Abou 
nunca no mag di topa otro, el 
a pensa y el a ranca careda 
bay Cas. 








Fatima no a subi e palo. Pero el a haci su wowo chikito pa purba 
lesa e buki. E letternan tabata mucho chikito! Porfin el a dicidi di 
duna bek e buki na e criatura yen di lana, scondi den e 
sombranan. 


Fatima tabata sabi - su siguiente diadomingo el a mara cinco blaas 


cora briyante rond di su cintura. Diripiente, el a flota bay laira. 
Rumbo pa e Mundo Ariba! 


Ariba, Ariba y Ariba Fatima a bay, te cu el a yega e topnan di e 
palonan. 

Gopa tabata peña su rabo 
yen di lana, ora cu el a mira 
cinco blaas cora briyante! 


"Ooo, blaas! Kisas un hende 
ta haci aña?", el a pensa 
contento. Pero kico esaki ta? 


Pega na e blaasnan cora 
briyante cu ta flota na laira, 
tabatin e mucha muhe cu su 
striknan geel. 


“Core, core”, Gopa a piep, "E 
sernan humano di e Mundo 
Abou t'aki!" 





Pero Fatima tabata mas lihe. Fatima a duna Gopa e buki y a puntr'e, "Di bo esaki ta?” 


Gopa a coy e buki lihe lihe y el a dal un smile. Fatima a dal un hari. El a ripara cu Gopa tabata wak 
su striknan. El a mara uno nechi asina na Gopa su rabo. 





Fatima y Gopa a core bula di 
un palo pa otro, bou di e 
clechi berde di e ramanan. 


Nan a bay cansa cabes di 
Baankey e raton di anochi, cu 
tabata drumi cabes abou. 
Baankey no a gusta cu nan a 
lant'e for di sono. Tur 
crepchi el a gruña bati hala 
bay na un otro taki di mata. 


"E muchanan aki no ta laga 
mi na paz”, el a pensa. 
Pronto el a yega e Universo 
di Soño, caminda e tabata 
colga den un palo di vijg, ta 
morde den e carni di e fruta 
dushi. 





Gopa a yuda Fatima bula 
over di e rijnan largo di 
fruminga, cu tabata mucho 
druk pa para combersa. Cu 
nan pia largo fini y curpa 
bala bala, e fruminganan a 


core bay den pura, plama 
den tur parti di e palo. 


E fruminganan aki ta gusta 
traha den team! Nan ta traha 
hunto pa cose blachinan di 
mata na otro, pa asina forma 
un neishi comodo. 








Djey nan a topa Firki, e dori 
cu ta biba memey di tur e 
blachinan berde. 


E ta parce un arco iris, Fatima 
a pensa. Pia geel, wowo cora y 
un curpa blauw! Firki tabata 
asina babuca pa mira un ser 
humano den su cas eyriba, 
cu el a hera laga e taki los! El 
a medio canta un 'con bay' y 
djey el a bira bula riba su 
cuminda - un tiracochi! 


"M'a kere cu ta e Mundo 
Abou so tin dori", Fatima a 
bisa, kende tabata gusta 
core tras di dori rond di su 
vijver na cas. 

Harry, e parha rinoceros, tabata wak nan for di un distancia. E tabata kier bira nan amigo! Harry 
tabata un parha amabel, pero e tabata haci hopi desordo. Pa e motibo aki otro bestianan tabata 
prefera di keda leu di dje. Pero Gopa y Fatima no tabata mind mes. 








"Al fin y al cabo, e Mundo Ariba no ta asina 
spantoso”, Fatima a pensa. "Ami si ta kens tin 
ora." 


"E hendenan di e Mundo Abou ta basta 


amabel", Gopa a pensa. "Mi no tin miedo 
mas.” 

“Uyuyuuuuuy!... 


"No bisa mi...mi ta kere cu 
Vaidja ta yora", Gopa a bisa. 


Su horeanan skerpi tabata 
capta zonidonan facilmente. 
E dos amigonan a core bay 
cerca Vaidya, e colebra di 
rama berde, cu tabata hopi 
timido. 








"Ki pasa bo, Vaidya?", Gopa a puntra. 
Vaidya a yora te snik y e tabata mustra mas berde cu normal. "Nan 
a corta e palo cu tabata mi cas. Awo mi no sa unda pa bay", el a 


bisa na yoramento. 


Baankey, Dipu y otro bestianan a cuminsa sali for di nan cas awo. 
Vaidya a keda sin cas. 


"Nan ta bay traha un caminda di asfalt nobo. P'esey e sernan 
humano a corta mi mata”, Vaidya a grita yora. 


Kico? Corta nan casnan! E Mundo Ariba a keda spanta y preocupa. 

"Nos mester yuda Vaidya”, 
Gopa a bisa. 


Fatima, Gopa y nan 
amigonan nobo a forma un 
team special pa busca un cas 
nobo pa Vaidya. Nan a busca 
y busca, te cu nan a hay un 
buraco den palo cu por a 
sirbi como un hogar comodo 
pa nan amigo. Fatima a tapa 
e luga cu varios capa di 
blachi mata suave y flor 
oraño, Vaidya su color 
faborito. 


Vaidya a gusta su cas nobo 
masha hopi mes. "Mi no por 
kere cu mi tin tanto amigo 
asina! Ban haci un 

fiesta”, el a bisa. 





Y ki fiesta dushi e tabata! Tur hende a haya nan cuminda faborito. 
Gopa a haya pinda. Harry a haya fruta. Baankey so no a worry cu 
cuminda, pasobra e tabata mita na sono. E fruminganan a trece 
cusinchi dushi pa sinta riba dje, cu nan mes a cose for di blachi di 
mata. Y Fatima di mes a trece blaas. 


Pa prome biaha den historia, e Mundonan Ariba y Abou tabata Un 
Solo Mundo. 

Cera conoci cu Fatima su amigonan di e 
Mundo Ariba 


Gopa y su amigonan ta biba den e mondi cera 
gigantesco di India, na e topnan di palonan 
halto. Esey kiermen cu nan no ta biba abou, 
cu nos sernan humano di e Mundo Abou. Mas 
bien nan ta biba den e Mundo Ariba, memey 
di e taki- y blachinan di palo cu ta zoya bay bin 
den biento. 


Hopi criatura cu ta biba ariba den palo ta 
custumbra di biba ey caba. Si bo tin suerte bo 
lo por wak algun di nan, pero mayoria ta 
astuto y sa bon bon con pa sconde ora nan 
kier. Pasenshi bo mester, pa bo wak nan! 


Ora scientifico kier siña tocante e mundo 
berde ayariba, nan ta obliga di bay cu cabuya 
of trapi, pasobra e palonan aki ta hopi halto. 
Tin di nan cu ta hasta uza blaas super grandi 
pa yega ayariba. Kisas bo por imagina bo con 
halto Fatima mester a bula cu su blaasnan. 

Esaki ta algun di e bestianan cu ta biba den e 
topnan di palo den mondi cera: 


Raton spina di Malabar: E bestia aki cu rabo 
busha ta gusta biba keto den palo den mondi 
cera. E ta gusta come fruta y tin ora e ta gusta 
morde promenton. E raton aki ta drumi 
mescos cu un porco di spina, lora den un bala 
cu su rabo ta sali AFO. 


Parha rinoceros: E parhanan aki tin colornan 
bibo y piknan largo y duro. E parhanan social 
aki ta gusta come fruta, insecto y hasta 
bestianan chikito. Nan ta traha neishi den 
buraco di palo. Y ora nan haya yiu, nan ta 
traha un muraya di lodo pa cera nan cas - 
mescos ora nos traha cas! 

Colebra di rama berde: Un colebra delega di color 
berde bibo cu ta sconde den e blachinan berde di 
palo. E ta move pocopoco. Bo por haya nan na India, 
pero tambe na Sri Lanka, Bangladesh, Burma, 
Tailandia, Cambodia y Vietnam. 


Dori di palo: Tin varios sorto di dori di palo di 
diferente color. Nan por tin lipnan blanco of wowo 
cora of geel y pia bruin. Normalmente nan ta hopi 
chikito. Nan tin e tamaño di mita di bo plant'i man, 
paso nan tin cu bula rond riba taki di mata fini. Nan 
ta pasa mayoria di nan bida ariba den palo. 


Raton di anochi: Nan ta colga ariba abou. Purba 
imagina bo con e mundo ta mustra for di nan punto 
di bista! Nan ta gusta come fruta y keda ocupa den 
palo. Nan por haci hopi desordo tambe. Di leu caba 
bo por scucha nan. Nan sinti di bista y di olfato ta 
hopi bon desaroya. E bestianan aki ta hopi util pa 
nos, pasobra nan ta yuda cu polinisacion di e 
flornan y frutanan cu nos ta gusta. 

Mundo ariba, mundo abou Den un mondi cera na India, e Mundo Abou y e Mundo Ariba 


semper tabatin miedo di otro. Pero tur esaki ta cambia ora Gopa e 


(Pa pia mento (Aru ba )) raton ta laga su buki cay riba Fatima su cabes! Un storia tocante 


amistad y e biodiversidad den mondinan cera. 


This is a Level 3 book for children who are ready to read on their own. 

